Дубнов се ангажира и политически. След избухналия погром в Кишинев (1903 г.) се застъпва за еврейската самозащита. През 1906 г. участва в създаването на „Еврейска народна партия“, която функционира до 1918 г. Посреща с надежда Февруарската революция през 1917 г., считайки, че тя ще освободи веднъж завинаги евреите от дискриминацията. В периода 1925 – 1929 г. излиза неговата десеттомна „Световна история на еврейския народ“. През 1931 г. излиза на бял свят и двутомната му „История на хасидизма“.